રજાઓનું એક બીજું વિશિષ્ટ મહત્વ પણ તમને સમજાવું. સરકારી ઑફિસના કારકૂનોનો પગાર સરકાર અને ખાનગી પેઢીઓના કારકૂનોનો પગાર તે તે પેઢીનો માલિક કે માલિકો આપે છે. ઑફિસ કે પેઢીનો ‘હેડ’ એટલે કે ઉપરી પોતાના હાથ નીચેના માણસોને શી રીતે ‘ઓબ્લાઈજ’ કરી શકે ? એટલે જ એણે રજાની મંજૂરી આપવાની રહે છે. ‘રજા’ અને ‘કામ’ એ બે જ એ આપી શકે છે. એટલે ખાતાના ઉપરીનું મહત્વ પ્રકટાવવા માટે પણ રજા મહત્વની છે. શ્રીકૃષ્ણ કહ્યું છે કે, ‘ઋતુઓમાં હું વસંત છું.’ એ જ રીતે કદાચ એમ પણ કહ્યું હોય કે, ‘રજાઓમાં હું ઉનાળાની લાંબી રજા છું.’ બાળકો પ્રભુને પ્યારાં છે એટલે એવાં બાળકો માટે ઉનાળાની લાંબી રજા પ્રભુ ઈચ્છે એ સ્વાભાવિક જ છે. વળી, આ યુગ સમાનતાનો છે. એટલે પુરુષો સ્ત્રીઓને ઘરકામમાં મદદ કરી શકે એ માટે પણ વધુ રજાઓની જરૂર છે. વળી, સ્ત્રીઓની દષ્ટિ વિશાળ બને એ માટે હવે તેમને વધુ બહાર ફેરવવાની જરૂર છે. પુરુષો પોતાની સહચારિણીઓને વધારે પ્રમાણમાં બહાર ફેરવી શકે એ માટે પણ હવે રજાનું પ્રમાણ વધારીને સ્ત્રીકલ્યાણની ભાવનાને વેગ આપવાની જરૂર છે. ઉપરાંત શનિવારની અર્ધી ને રવિવારની આખી રજા આપવાની ગોઠવણ પણ બરાબર નથી. જે સમયે એ ગોઠવણ થયેલી એ કાળમાં ચન્દ્ર પર જવાની શોધ થઈ નહોતી. થોડા સમય પહેલાં જ રશિયાએ જાહેર કર્યું છે કે, ‘ચન્દ્ર પર મોકલાતા રોકેટની શક્તિને બચાવવા અવકાશમાં વચ્ચે એક ‘તરતો ઉપગ્રહ’ ‘સ્ટેશન’ તરીકે રખાશે. એ સ્ટેશનેથી રોકેટને વધુ સહેલાઈથી અને ઓછી શક્તિના વ્યયે રવાના કરી શકાશે.’ હવે આ જ પ્રમાણે દરેક કારકૂનને સોમવારથી રવિવાર સુધી પહોંચાડવા માટે અઠવાડિયાની અધવચ્ચે એટલે કે શનિવારની અર્ધી રજાને બદલે ગુરુવારની આખી રજા રાખવામાં આવે તો શું ખોટું ?